โควิดระบาดฐานทัพอเมริกันในโอกินาวา! เพิ่มความตึงเครียดในหมู่ชาวญี่ปุ่น
The island chain, which hosts many US bases, has been hit hard by COVID-19
SEOUL, SOUTH KOREA — สื่อมวลชนญี่ปุ่นรายงานว่า นับตั้งแต่กลางเดือนธันวาคม ทหารอเมริกันราว 1,000 คนในฐานทัพอย่างน้อย 8 แห่งในญี่ปุ่น ล้วนมีผลตรวจโควิดเป็นบวก โดยคาดว่าการระบาดเริ่มขึ้นที่ค่ายทหารแฮนเซนบนเกาะโอกินาวา เจ้าหน้าที่ญี่ปุ่นต่างแสดงความกังวลมากขึ้นเรื่อย ๆ ว่า การระบาดของโควิดในฐานทัพสหรัฐฯ อาจนำไปสู่จำนวนผู้ติดเชื้อที่เพิ่มขึ้นในหลายพื้นที่ของญี่ปุ่น หลังจากที่ญี่่ปุนประสบความสำเร็จในการควบคุมการระบาดตลอดช่วงหลายเดือนที่ผ่านมา จังหวัดโอกินาวา ซึ่งเป็นสถานที่ตั้งของฐานทัพสหรัฐฯ ที่มีทหารประจำการมากกว่า 25,000 คน คือพื้นที่ที่มีจำนวนผู้ติดเชื้อเพิ่มขึ้นมากที่สุดในการระบาดระลอกใหม่ โดยเมื่อวันพฤหัสบดี พบผู้ติดเชื้อในโอกินาวาเกือบ 1,000 คน มากที่สุดเป็นสถิติใหม่ และคิดเป็นเกือบ 1 ใน 4 ของจำนวนผู้ติดเชื้อรายใหม่ทั้งหมดทั่วญี่ปุ่น แม้ประชากรของโอกินาวามีสัดส่วนเพียง 1% ของประชากรทั้งหมดของญี่ปุ่นก็ตาม สถานการณ์ที่เกิดขึ้นนี้ยิ่งเน้นย้ำถึงความท้าทายด้านสาธารณสุขที่ทหารอเมริกันกำลังเผชิญ รวมทั้งยิ่งสร้างความตึงเครียดในหมู่ประชาชนชาวโอกินาวาที่ไม่พอใจต่อการมีทหารอเมริกันประจำการอยู่บนเกาะแห่งนี้อยู่แล้ว ในวันพฤหัสบดี รัฐมนตรีว่าการกระทรวงการต่างประเทศญี่ปุ่น โยชิมาสะ ฮายาชิ โทรศัพท์ถึงรัฐมนตรีต่างประเทศสหรัฐฯ แอนโทนี บลิงเคน เพื่อขอให้ฐานทัพสหรัฐฯ ในญี่ปุ่นใช้มาตรการเคอร์ฟิวและมาตรการอื่น ๆ เพื่อควบคุมการระบาด ตามการเปิดเผยของเจ้าหน้าที่ญี่ปุ่น หลังจากนั้นไม่นาน กองทัพสหรัฐฯ ประจำญี่ปุ่น ได้ประกาศมาตรการบังคับให้ทหารสวมหน้ากากขณะอยู่นอกฐานทัพ และเพิ่มการตรวจหาเชื้อภายในค่ายทหารด้วย